b"\n_START_ARTICLE_\nFerran I de Portugal\n_START_SECTION_\nSegona guerra\n_START_PARAGRAPH_\nLa pau acordada, per\xc3\xb2, va posar-se en perill a causa de les intrigues de Joan de Gant, que va conv\xc3\xa8ncer Ferran I perqu\xc3\xa8 particip\xc3\xa9s en un acord secret pel qual ambd\xc3\xb3s pretenien expulsar Enric II del seu tron. La guerra que va seguir a aquest acord tampoc va tenir \xc3\xa8xit pel b\xc3\xa0ndol portugu\xc3\xa8s i despr\xc3\xa9s del setge de Lisboa de 1373, de nou la pau entre Castella i Portugal es va refer l'any 1373 pel Tractat de Santar\xc3\xa9m._NEWLINE_El paper de la reina Elionor es va fer cada vegada m\xc3\xa9s influent i les maniobres de la seva intervenci\xc3\xb3 en les relacions pol\xc3\xadtiques exteriors la van fer cada vegada m\xc3\xa9s impopular. Aparentment, Ferran I es mostrava incapa\xc3\xa7 de mantenir un govern fort i l'ambient pol\xc3\xadtic intern es ressentia amb constants intrigues internes.\n_START_SECTION_\nTercera guerra\n_START_PARAGRAPH_\nEn morir Enric II de Castella el 1379, una vegada m\xc3\xa9s el duc de Lancaster va reclamar els seus drets; i de nou va trobar un aliat en Ferran I. Despr\xc3\xa9s de la batalla de l'Illa Salt\xc3\xa9s i el desembarcament de les tropes angleses a Lisboa, finalment aquest va acordar una pau per a Portugal que va ser signada a Elvas el 1382. En les condicions de la pau es va estipular que Beatriu, l'hereva de Ferran I, es cas\xc3\xa9s amb el rei Joan I de Castella. Aquesta uni\xc3\xb3 significava de facto l'annexi\xc3\xb3 de Portugal per la corona de Castella i no va ser ben rebuda per la noblesa portuguesa._NEWLINE_Ferran I va morir el 22 d'octubre de 1383 sense deixar un hereu mascle, fet que va suposar el final de la l\xc3\xadnia de la dinastia Borgonya, casa que havia regit el Regne de Portugal des que el comte Enric de Borgonya declar\xc3\xa9s la independ\xc3\xa8ncia de Portugal._NEWLINE_Despr\xc3\xa9s de la seva mort, Elionor Telles va ser nomenada regent en nom de Beatriu, per\xc3\xb2 la transici\xc3\xb3 no fou pac\xc3\xadfica. Responent als anhels de gran part dels portuguesos de mantenir el seu regne independent de la corona de Castella, el Gran Maestre de l'Ordre d'Av\xc3\xads i germ\xc3\xa0 bastard de Ferran I, Joan I de Portugal, va reclamar el tron trencant les estipulacions del tractat de 1382. Aix\xc3\xb2 va conduir a un per\xc3\xadode de guerra i caos pol\xc3\xadtic i social que es coneixeria com la crisi portuguesa de 1383-1385. Finalment Joan I es va convertir el 1385 en el primer rei de la Casa d'Av\xc3\xads."